CELEX: 62022TN0117
Language: ro
Date: 2022-03-02 00:00:00
Title: Cauza T-117/22: Acțiune introdusă la 2 martie 2022 – Grodno Azot și Khimvolokno Plant/Consiliul

7.6.2022   
            
            
               RO
            
            
               Jurnalul Oficial al Uniunii Europene
            
            
               C 222/30
            
         
      Acțiune introdusă la 2 martie 2022 – Grodno Azot și Khimvolokno Plant/Consiliul
      (Cauza T-117/22)
      (2022/C 222/51)
      Limba de procedură: engleza
      
         Părțile
      
      
         Reclamante: Grodno Azot AAT (Grodno, Belarus) și Khimvolokno Plant (Grodno) (reprezentanți: N. Tuominen și L. Engelen, lawyers)
      
         Pârât: Consiliul Uniunii Europene
      
         Concluziile
      
      Reclamantele solicită Tribunalului:
      
                  —
               
               
                  anularea Deciziei de punere în aplicare (PESC) 2021/2125 a Consiliului din 2 decembrie 2021 privind punerea în aplicare a Deciziei 2012/642/PESC privind măsuri restrictive având în vedere situația din Belarus (1) și a Regulamentului de punere în aplicare (UE) 2021/2124 al Consiliului din 2 decembrie 2021 privind punerea în aplicare a articolului 8a alineatul (1) din Regulamentul (CE) nr. 765/2006 privind măsuri restrictive împotriva Belarus (2) (denumite în continuare „actele atacate”) și
               
            
                  —
               
               
                  obligarea Consiliului la plata cheltuielilor de judecată efectuate de reclamante în prezenta procedură.
               
            
         Motivele și principalele argumente
      
      În susținerea acțiunii, reclamantele invocă două motive.
      
                  1.
               
               
                  Primul motiv, întemeiat pe faptul că, prin includerea reclamantelor în lista care figurează în anexele la actele atacate, Consiliul a săvârșit o eroare vădită de apreciere. Mai precis, reclamantele susțin că motivele cuprinse în actele atacate pentru justificarea desemnării lor nu sunt susținute de probe, sunt inexacte din punct de vedere factual și sunt neîntemeiate. Mai mult, motivarea lacunară furnizată nu permite să se demonstreze existența unei legături materiale suficiente cu obiectul actelor atacate.
               
            
                  2.
               
               
                  Al doilea motiv, întemeiat pe faptul că actele atacate nu îndeplinesc standardele de probă necesare pentru adoptarea unor sancțiuni individuale. Prin încercarea de a recurge la măsuri individuale în vederea atingerii obiectivului de restrângere a activităților comerciale și a profiturilor unei întreprinderi de stat străine, Consiliul a pus în aplicare un tip de măsură nelegal.
               
            
         (1)  JO L 430 I, p. 16.
      
         (2)  JO L 430 I, p. 1.